**Bullying στον παιδικό σταθμό**

**Ε. Παπαγεωργίου**

**epapageo@teiath.gr**

Εισήγηση στο 5ο Πανελλήνιο Συνέδριο Προσχολικής Αγωγής

5-6 Δεκεμβρίου 2015, Αθήνα

«Η Λουίζα δεν θέλει να παίζει πια μαζί μου», «ο Κώστας με χτύπησε», «ο Θανάσης με σπρώχνει πάντα στην γραμμή για να μου πάρει την θέση».

 Η Ιωάννα ήταν ανεβασμένη στο πεζούλι της αυλής, κρατιόταν από τα κάγκελα. Από κάτω η Σοφία με άλλες τρεις την απειλούσαν ότι εάν κατέβει θα της πάρουν το κοκαλάκι από τα μαλλιά. Η σκηνή τελείωσε όταν η παιδαγωγός φώναξε τα παιδιά πάλι στην αίθουσα.

Ο χοντρός, ο γύφτος (λόγω του δέρματός του ) και ο γιαλάκιας ήταν μαζί από το νηπιαγωγείο, μαζί στο δημοτικό, μαζί στο Γυμνάσιο και στο Λύκειο, στο ίδιο σχολείο. Τα επίθετα τους τα είχαν κολλήσει από τις πρώτες μέρες στο νηπιαγωγείο. Ο χοντρός έγινε ένας επιτυχημένος επαγγελματίας, ο γιαλάκιας πήγε στα καλύτερα Πανεπιστήμια , ο γύφτος έμπλεξε με τα ναρκωτικά και παλεύει να γλιτώσει.

**Παράδειγμα**

Ο πεντάχρονος Χ. έχει προβλήματα στην έκφραση του λόγου. Πηγαίνει καθημερινά στον παιδικό σταθμό, ώσπου κάποια μέρα αρνείται να ετοιμαστεί και στην πίεση των γονιών του παραπονιέται για κοιλόπονους, ζαλάδες και τάση για εμετό. Παρ΄ όλο που η εξέταση του από τον παιδίατρο έδειξε ότι είναι τελείως υγιής, εξακολουθεί να αρνείται να πάει στον παιδικό σταθμό, κάνοντας κάθε πρωί το ίδιο θέατρο και όταν πιεσθεί πολύ καταλήγει σε έντονο κλάμα.

Με τα πολλά και μετά από επανειλημμένες προσπάθειες της μητέρας να εκμαιεύσει τον λόγο για όλα αυτά, ο μικρός καταφέρνει να εκφράσει τα συναισθήματα άγχους που τον κυριεύουν, όταν σκέπτεται την επάνοδό του στον παιδικό σταθμό.

Λόγω της δυσκολίας στην ομιλία, δεν έχει κατορθώσει να αποκτήσει κάποιον φίλο στον παιδικό σταθμό. Όλοι όχι μόνο τον κοροϊδεύουν αλλά και τον σπρώχνουν, του παίρνουν και του κρύβουν τα πράγματά του και μερικές φορές τα καταστρέφουν.

**Παράδειγμα**

Ο επιθετικός Α θέλει να παίξει αυτός με το αυτοκίνητό του υποχωρητικού Β.

 Ο υποχωρητικός Β δεν θέλει να δώσει το αυτοκίνητό του στον Α.

Αυτός τότε του αναγγέλλει, ότι δεν θα ξαναπαίξει μαζί του και θα τον πάψει από φίλο του.

Ο υποχωρητικός Β του δίνει το αυτοκίνητο, από άγχος μη τον χάσει από φίλο. Ο Α μαθαίνει έτσι ότι με αυτόν τον εκβιαστικό τρόπο μπορεί να πετυχαίνει πράγματα. Εάν ο Β αρνηθεί να του δώσει το αυτοκίνητο, τότε ο Α είναι πιθανόν να τον σπρώξει , να τον χτυπήσει να του πάρει το αυτοκίνητο και να το καταστρέψει.

**Παράδειγμα**

Η Αννούλα άρχισε ξαφνικά να αρνείται να πάει στον παιδικό σταθμό παραπονούμενη για διάφορα ενοχλήματα σε βαθμό να τρέμει ολόκληρη στην πίεση της μέρας της.

Κάνοντας ποδήλατο στην αυλή πέρασε κατά λάθος πάνω από το παπούτσι της παιδαγωγού της. Αυτή έβγαλε μια άγρια φωνή «πρόσεχε» και την έπιασε τόσο σφικτά από το μπράτσο, για να την βγάλει από το ποδηλατάκι της, που την πόνεσε.

Η παιδαγωγός της ήταν μια καλή αλλά αρκετά αυστηρή κοπέλα, που προσπαθούσε να διατηρεί την τάξη και την ησυχία στην αίθουσα.

Όταν κάποια στιγμή η Αννούλα ήθελε πιπί της, φοβισμένη από την αντίδραση της δασκάλας της , κρατήθηκε όσο μπορούσε, αλλά τελικά τα έκανε πάνω της. Έβαλε τα κλάματα, η δασκάλα της την πλησίασε και μπροστά σε όλα τα παιδάκια την άλλαξε σχολιάζοντας «ντροπή σου, σ΄ αυτή την ηλικία να μην μπορείς να τα κρατήσεις».

**Bullying στον παιδικό σταθμό**

**Ε. Παπαγεωργίου**

**epapageo@teiath.gr**

Δεν υπάρχει αμφιβολία ότι στους παιδικούς σταθμούς υπάρχουν σχεδόν καθημερινές αψιμαχίες, συγκρούσεις που καμιά φορά φθάνουν και σε σωματικές αντιπαραθέσεις, πότε για το ένα ή το άλλο παιχνίδι, ποιος/α θα κάνει πρώτος/η κούνια, ποιος/α θα παίξει με ποιόν κτλ.

Οι περισσότερες από αυτές τις «συγκρουσιακές» καταστάσεις είναι η φυσική ανάγκη του μικρού παιδιού να δοκιμάσει τις δυνατότητες του, τις δυνάμεις και τα όριά του.

Κάθε παιδί έχει την δική του προσωπικότητα και αναπτύσσεται διαφορετικά από τα άλλα. Η συνάντηση διαφορετικών προσωπικοτήτων στον παιδικό σταθμό θα τα βοηθήσει να κοινωνικοποιηθούν μέσα από το παιχνίδι και να αναπτύξουν για πρώτη φορά διαπροσωπικές σχέσεις με άλλα παιδιά και όχι μόνο – μη ξεχνάμε και τον ρόλο των παιδαγωγών-

Η δυναμική αυτή διαδικασία, γίνεται μάλιστα στα ελεύθερα πλαίσια του παιδικού σταθμού, μέσα από ομαδικά παιχνίδια και δραστηριότητες που επιτρέπουν ευκολότερα την δημιουργία ομάδων παιδιών με κάποια κοινά χαρακτηριστικά ,σε αντίθεση με την σχολική αίθουσα των επόμενων χρόνων που τα πλαίσια γίνονται πιο αυστηρά και καθορισμένα για όλους.

Που τελειώνει λοιπόν η υγιής αντιπαράθεση, και που αρχίζει η κακοποίηση κάποιου ή κάποιας ή κάποιων με αποτέλεσμα την δημιουργία μιας σχέσης θύτη και θύματος; Αυτό που στο σχολείο αργότερα ή στο χώρο εργασίας μάθαμε πια να το χαρακτηρίζουμε σαν Bulling ή Mobbing.

 Εδώ ίσως χρειάζεται μια διευκρίνιση των εννοιών. Ως Mobbing χαρακτηρίζουμε μια ιδιαίτερη μορφή βίας η οποίας συνίσταται στο ότι ένα παιδί κακοποιείται ψυχολογικά ή σωματικά, άμεσα ή έμμεσα συστηματικά και επαναλαμβανόμενα, για μεγάλο χρονικό διάστημα από άλλα παιδιά.

 Χτυπήματα, σπρωξίματα, απόκρυψη ρούχων ή πραγμάτων, κοροϊδίες, συστηματική αδιαφορία, απόρριψη συμμετοχής στα παιχνίδια, ακόμα και εκβιασμοί ή ψεύτικες κατηγορίες μπορούν, μεταξύ άλλων να είναι κάποιες πρακτικές που συνθέτουν την συγκεκριμένη συμπεριφορά.

 Ο όρος Bulling, που έχει επικρατήσει στις αγγλόφωνες χώρες, σχεδόν ταυτίζεται με την έννοια του Mobbing, με μία ίσως διαφορά ότι το Bulling μπορεί να ασκεί ένα παιδί σε ένα άλλο χωρίς συμμετοχή άλλων παιδιών που στη καλύτερη περίπτωση μένουν απλά αμέτοχοι παρατηρητές.

 Η επαναλαμβανόμενα συστηματική άσκηση βίας λοιπόν, η προσανατολισμένη σε συγκεκριμένο παιδί ή παιδιά που ασκείται από έναν ή ομάδα άλλων παιδιών καθορίζει τη διαχωριστική γραμμή μεταξύ των φυσιολογικών αντιπαραθέσεων και συγκρούσεων μεταξύ των παιδιών ενός παιδικού σταθμού από τις παθολογικές αυτές συμπεριφορές που χαρακτηρίζουμε σαν Mobbing ή Bulling.

 Τέτοιες συμπεριφορές με την μορφή του Mobbingεκδηλώνονται συνήθως όταν είναι ελλιπής η παρουσία ενηλίκων , όπως σε παιδικούς σταθμούς με έλλειψη προσωπικού, όπου τα παιδιά αφήνονται “μόνα” τους να παίξουν για μεγαλύτερα χρονικά διαστήματα.

Στην περίπτωση εκδήλωσης τέτοιων συμπεριφορών όταν αυτές δεν δεχθούν την παρέμβαση του περιβάλλοντος, έχουμε σχεδόν πάντα μια σταδιακά προοδευτική αύξηση των επιθέσεων προς το θύμα, μία και ο θύτης, όχι μόνο πιστοποιεί και έτσι καλλιεργεί και αυξάνει την επιθετική συμπεριφορά του αλλά συχνά απολαμβάνει και της αναγνώρισης των άλλων παιδιών, που είτε από ταύτιση μαζί του, τον μιμούνται είτε από φόβο μήπως πάθουν τα ίδια, παραμένουν παθητικοί θεατές.

 Τα θύματα, σ’ αυτές τις περιπτώσεις αισθάνονται μια διαρκή ταπείνωση, αβοήθητα, με μειωμένη αυτοπεποίθηση η οποία μπορεί να καταγράφει τέτοια εντυπώματα στον ψυχισμό τους, που θα τα κουβαλάνε μέσα τους και θα καθορίσουν σε μεγάλο βαθμό της ζωή τους.

Η κακοποίηση του υποχωρητικού παιδιού από κάποιο, περισσότερο επιθετικό δεν ξεκινάει προσχεδιασμένα, όπως στο Mobbingτων ενηλίκων, αλλά εμφανίζεται σαν αποτέλεσμα συνθηκών, διεκδίκησης π.χ. πραγμάτων ή αρχηγίας στην ομάδα κ.λ.π.

Η επιτυχία της συμπεριφοράς κακοποίησης από τον θύτη, θα οδηγήσει σε επανάληψή της, σαν εγγραφή επιτυχίας για τη ζωή.

Ακόμα θα πρέπει να έχουμε υπόψη μας ότι τα επιθετικά αυτά παιδιά που αντλούν ένα συναίσθημα ικανοποίησης από την ταπείνωση του άλλου, εμφανίζουν ακόμα μια ιδιαίτερη ικανότητα να “κρύβονται” και να “γλιστρούν” εύκολα έξω από τις καταστάσεις έντασης ή αντιπαράθεσης όταν εμφανισθεί κάποιος ενήλικος, κατηγορώντας συχνά άλλα παιδιά σαν ενόχους για τα συμβάντα.

Γι΄ αυτό οι παιδαγωγοί δεν θα πρέπει να περιορίζονται στη κρίση τους από τα λεκτικά επιχειρήματα των παιδιών , αλλά να αξιολογούνε και αυτό που ονομάζουμε μη ομιλητική επικοινωνία (την μιμική και την στάση ) τόσο των πρωταγωνιστών όσο και των υπόλοιπων παιδιών της ομάδας.

Συμπεριφορές κακοποίησης με την μορφή του Mobbingή Bullingπαρατηρούμε συνήθως σε παιδιά προσχολικής ηλικίας 4-6 ετών και όχι σε μικρότερες ηλικίες.

Ακόμα και δίχρονα ή τρίχρονα μπορεί καμιά φορά να τσακώνονται αυτό γίνεται όμως απόλυτα περιστασιακά και έχει σύντομη χρονική διάρκεια. Σε αυτές τις ηλικίες τα παιδιά δεν είναι σε θέση , ακόμα να διατηρούν την συναισθηματική φόρτιση και πολύ περισσότερο να σχεδιάζουν και πρακτικές εκτόνωσής της.

Οι συμπεριφορές κακοποίησης παιδιών από παιδιά αυξάνει σε συχνότητες παράλλα με την ηλικία.

Για το μεγάλο κοινό, ίσως και για όλους εμάς, είναι δύσκολο να φανταστούμε και τελικά να αποδεχθούμε συμπεριφορές ενηλίκων σε τόσο μικρά - “ αθώα” - παιδιά.

Γι΄ αυτό και όταν μιλάμε για Mobbingή Bullingτο μυαλό μας πάει ,είτε στους χώρους εργασίας, είτε στο σχολείο. Τελευταία μάλιστα, είναι πια γνωστή σε όλους η αύξηση του Bullingστα σχολεία και γίνεται όλο και συχνότερα συζήτηση για το Mobbingστους εργασιακούς χώρους.

Σε ευρύτερο κοινωνικό επίπεδο βιώνουμε όλοι την αύξηση επιθετικών συμπεριφορών και κακοποίησης ανθρώπων από ανθρώπους.

Είναι δυνατόν ο παιδικός σταθμός να μείνει έξω από αυτή την εξέλιξη;

Μήπως οι ρίζες κάποιων συμπεριφορών σε ατομικό αλλά και κοινωνικό επίπεδο βρίσκονται στην “αθώα” αυτή περίοδο της ζωής μας;

Για να μην παρεξηγηθώ, σε καμιά περίπτωση δεν θα έριχνα το βάρος της διαμόρφωσης του χαρακτήρα και της προσωπικότητας ενός παιδιού στον παιδικό σταθμό ή στο σχολείο. Όλο το “παιχνίδι” παίζεται μέσα στην οικογένεια. Απλά οι παιδαγωγοί έχουν να παρατηρήσουν, να αντιμετωπίσουν και να διορθώσουν μεταξύ άλλων και αυτό, την αποκλίνουσα συμπεριφορά πολλών παιδιών που μεγαλώνουν έτσι μέσα στην οικογένειά τους. Το θέμα είναι πόσο καλά κάνουν την δουλειά τους ή και πόσο εύκολο είναι κάτι τέτοιο.

Όσον αφορά το θέμα της κακοποίησης στον παιδικό σταθμό θα ήθελα να αναφερθώ χωριστά σε δύο ηλικιακές περιόδους που λόγω των διαφορετικών αναγκών ή του σταδίου ωρίμανσης του παιδιού, καλό θα ήταν να τις δούμε ξεχωριστά.

**Ηλικία 1-3 ετών**

Η συντριπτική πλειοψηφία ερευνητών και συγγραφέων και ιδιαίτερα οι ψυχαναλυτικά προσανατολισμένοι, θεωρούν την περίοδο αυτή των τριών ετών σαν την σημαντικότερη για τη διαμόρφωση των βασικών ψυχολογικών χαρακτηριστικών της προσωπικότητας του ανθρώπου.

Γι’ αυτό ισχύει και η γενικότερα αποδεκτή τοποθέτηση, τα παιδιά να πηγαίνουν στον παιδικό σταθμό μετά το τρίτο έτος της ηλικίας τους.

 Αυτό δε σημαίνει βέβαια ότι για ένα παιδί, θα ήταν καλό να περάσει αυτά τα χρόνια απομονωμένο με τη μητέρα του.

 Σε καμία όμως περίπτωση δεν είναι αδιάφορο για το βρέφος, ποιος το φροντίζει και ποιος και πως καλύπτει τις ανάγκες του σ’ αυτό το πρώιμο στάδιο, «όποιος νομίζει κάτι τέτοιο, θα πρέπει να πάρει κάποια μαθήματα αναπτυξιακής ψυχολογίας» (Dieter Burgin, Uni Klinik Basel)

 Αισθήματα – εντυπώματα στον ψυχισμό του βρέφους, όπως αυτό της ασφάλειας, της αυτοπεποίθησης, της αποδοχής από το περιβάλλον θα καταγραφούν καλύτερα και σταθερότερα στον ψυχισμό του, από την σχέση με τη μητέρα και φυσικά με την συνεργασία του πατέρα.

 Ένα τέτοιο παιδί, θα αποδεχτεί ή και θα διαχειριστεί καλύτερα τα όποια προβλήματα τυχόν θα έχει να αντιμετωπίσει στον παιδικό σταθμό.

 Βέβαια υπάρχει και το αντίθετο επιχείρημα, ότι βρέφη που θα πάνε σε ηλικία μηνών στον παιδικό σταθμό, αναπτύσσουν πχ. Συνήθως πιο γρήγορα πλούσιο λεξιλόγιο. Ισχύει όμως και εδώ ότι το λεξιλόγιο μπορεί να περιμένει, τα ψυχολογικά όμως τραύματα, το έλλειμμα αυτοπεποίθησης, η ανασφάλεια, το αίσθημα της μη αποδοχής ίσως δεν μπορέσουν να διορθωθούν στο μέλλον.

 Μιλάμε φυσικά, για φυσιολογικές μητέρες και φυσιολογικές σχέσεις φροντίδας του βρέφους από αυτές. Αγχώδεις μητέρες, υπερπροστατευτικές, θα δημιουργήσουν και αγχώδη, ανασφαλή παιδιά. Αυτό θα φανεί και στην είσοδό τους στον παιδικό σταθμό.

 Ακόμα και εργαστηριακά, αποδεικνύεται ότι βρέφη 1-3 ετών στον παιδικό σταθμό στρεσάρονται περισσότερο από τα αντίστοιχα που παραμένουν στο σπίτι, γιατί εμφανίζουν γενικά υψηλότερα ποσά κορτιζόλης στο αίμα, τα οποία αυξάνουν όσο αυξάνουν και οι ώρες παραμονής στον παιδικό σταθμό.

 Συχνά όμως, η είσοδος του βρέφους από την ηλικία μηνών αποτελεί μία αναγκαιότητα για το ζευγάρι, και ιδιαίτερα την εργαζόμενη μητέρα.

Τι γίνεται τότε;

Σ’ αυτή την περίπτωση και για την κατά το δυνατόν καλύτερη ψυχολογική ένταξη του παιδιού στον παιδικό σταθμό, αυτός θα πρέπει να πληρεί κάποιες προϋποθέσεις.

Όπως, ικανό αριθμό έμπειρων παιδαγωγών έτσι ώστε το παιδί να μπορεί να αναπτύξει μία σταθερή σχέση με την παιδαγωγό του, η οποία θα πάρει τη θέση μίας «αναπληρωματικής μαμάς» ή μίας «θείας». Ενός προσώπου δηλαδή που θα αποτελεί σταθερό άξονα συναισθηματικής αναφοράς, γα το παιδί. Η σταθερή αυτή σχέση θα επιτρέπει στον παιδαγωγό να «διαβάζει» (να διαισθάνεται) ευκολότερα τις ανάγκες του παιδιού. Δεν θα πρέπει ταυτόχρονα η παιδαγωγός να ασχολείται και με μεγαλύτερα παιδιά, γιατί τότε η εργασιακή εξουθένωση θα είναι σίγουρη και θα μένει και λιγότερος χρόνος για τα μεγαλύτερα παιδιά. Σε καμία περίπτωση δεν θα πρέπει να αλλάζουν συχνά τα άτομα που φροντίζουν ένα βρέφος, γιατί αυτό θα οδηγούσε σε επαναλαμβανόμενες απώλειες και διαψεύσεις στον ψυχισμό του, με τα όποια τραυματικά επακόλουθα (παράδειγμα βρεφονηπιακού σταθμού πλ. Κουμουνδούρου). Αυτά, μεταξύ άλλων για τη διαμόρφωση κάποιων ιδανικών συνθηκών.

Παίρνουμε λοιπόν σαν δεδομένο ότι η είσοδος στον παιδικό σταθμό ενός βρέφους μικρότερο των 3 ετών αποτελεί μία ιδιαίτερα τραυματική εμπειρία γι’ αυτό, όσο πιο μικρό, τόσο μεγαλύτερο το τραύμα, τόσο μεγαλύτερη και η φροντίδα που απαιτεί. Τέλος, σ’ αυτές τις περιπτώσεις της «αναγκαστικής» παράδοσης του παιδιού στον παιδικό σταθμό, σ’ αυτές τις ηλικίες, θα πρέπει να βρεθεί ο χρόνος αναπλήρωσης της χαμένης σχέσης με το παιδί, με την απασχόληση των γονιών μ’ αυτό τα απογεύματα, τα σαββατοκύριακα και στις διακοπές.

**Ηλικία 3-6 ετών**

Δεν θα πρέπει να ξεχνάμε ότι τα παιδιά βιώνουν τον κόσμο διαφορετικά από τους ενήλικες.

 Στις ηλικίες 3-6 ετών έχουν ακόμα πρώιμες συναισθηματικές ανάγκες προσκόλλησης σε άτομα του περιβάλλοντος, εξακολουθούν να διατηρούν αυτό που χαρακτηρίζουμε σαν «μαγική σκέψη» και για πρώτη φορά, μετά τα νηπιακά στάδια βιώνουν πολύμορφες κοινωνικές εμπειρίες, ιδιαίτερα μέσα από την καθημερινή επίσκεψη στον παιδικό σταθμό, που καθορίζει πια ένα μεγάλο κομμάτι της ζωής τους.

 Οι διαπροσωπικές σχέσεις που θα αναπτυχθούν τόσο προς τους συνομήλικους τους, όσο και προς τους παιδαγωγούς τους, θα διαμορφώσουν σε μεγάλο βαθμό τη διαμόρφωση του ψυχισμού τους, σε θεμελιώδη ακόμα επίπεδα.

 Στη διαμόρφωση αυτή θα είναι ιδιαίτερης σημασίας η διαχείριση των τραυματικών καταστάσεων που αναπόφευκτα θα αντιμετωπίσει κάθε παιδί στη διάρκεια της παραμονής του στον παιδικό σταθμό.

 Ο παιδικός σταθμός έχει την υποχρέωση να λειτουργήσει σε τρία επίπεδα. Πρώτον, να συμμετάσχει στην ψυχολογική ωρίμανση, δεύτερον, να συμμετάσχει στην εκπαίδευση του μικρού παιδιού σε ορισμένες δεξιότητες, και τρίτον να του καλλιεργήσει το στοιχείο της απόδοσης στις δραστηριότητές του. Το τελευταίο όμως έρχεται συχνά σε αντίθεση με τα άλλα δύο. Γιατί ενώ το μικρό παιδί, από τον πρώτο χρόνο της ζωής του, στην ουσία είναι μία οντότητα που διαρκώς μαθαίνει και εμπλουτίζει τις δυνατότητές του, μέσα από την ικανοποίηση των αναγκών του και την διαπροσωπική επίδραση με τον περιβάλλον, η απόδοση και ο ανταγωνισμός δεν συμπεριλαμβάνονται στις ανάγκες του αλλά επιβάλλονται από το κοινωνικό περιβάλλον, που την ανάγκη αυτή την έχει μετατρέψει σε φυσιολογικό ανθρώπινο χαρακτηριστικό. Εδώ ίσως χρειάζεται κάποια προσοχή από πλευράς των παιδαγωγών, μήπως το στοιχείο του ανταγωνισμού επισκιάσει τις υπόλοιπες ψυχολογικές ανάγκες του παιδιού.

 Σε καμία άλλη περίοδο της ζωής του δεν θα υπάρχει αυτή η αυξημένη ικανότητα μάθησης όπως στα πρώτα χρόνια της ζωής, Τα παράθυρα της μάθησης είναι ακόμα ορθάνοιχτα.

 Στη διαδικασία αυτή, καθοριστική είναι η σχέση του παιδιού με τα πρόσωπα συναισθηματικής αναφοράς στον παιδικό σταθμό. Μαθαίνει κανείς σε συνθήκες στις οποίες αισθάνεται αποδεκτός. Με πίεση, τα αποτελέσματα ποτέ δεν είναι ικανοποιητικά.

 Το να μάθει να γράφει ένα παιδί ή να αποδώσει κάποιες τεχνικές δεξιότητες, αυτό μπορεί το παιδί να το μάθει και λίγο αργότερα.

 Το ψυχολογικό τραύμα όμως από την καταπίεση ίσως δεν θα μπορέσει να το αποβάλλει ποτέ.

 Και ερχόμαστε τώρα στα παραδείγματα που ανέφερα στην αρχή της εισήγησής μου. Στις περιπτώσει κακοποίησης στον παιδικό σταθμό και πρώτα απ’ όλα στην ψυχολογία του παιδιού-θύτη.

**Η ψυχολογία του Θύτη**

 Πρόκειται συνήθως για έξυπνα παιδιά, ίσως και πάνω από τον μέσο όρο, τα οποία όμως παρουσιάζουν έλλειμμα στη συναισθηματική επικοινωνία. Το έλλειμμα αυτό τα εμποδίζει να ενταχθούν ισότιμα και να ωριμάσουν μέσα στην ομάδα. Έτσι εκφράζουν την όποια επιθετικότητά τους αντλώντας ικανοποίηση απ’ αυτό, που όπως είπαμε μπορεί να επιβραβεύεται και από τον θαυμασμό των άλλων, που μέσα απ’ αυτόν ικανοποιούν και αυτά τα όποια επιθετικά του συναισθήματα, που από μόνα τους δεν θα τολμούσαν να εκφράσουν. Κάποιοι ερευνητές, θεωρούν, ότι από την πλευρά των παιδιών, οι θύτες ανήκουν στα πιο «αγαπητά», μεταξύ της ομάδας, παιδιά.

 Πρόκειται συχνά για παιδιά που έχουν ανάγκη αναγνώρισης από το περιβάλλον, που όμως δεν την προσλαμβάνουν από τον κόσμο των μεγάλων (γονείς) ή άλλων συνομηλίκων και έτσι εκτονώνουν τον θυμό τους πάνω σε ασθενέστερους.

 Δεν αποκλείεται όμως και να μιμούνται συμπεριφορές των σπιτικών τους, έχοντας σαν παράδειγμα τον αντίστοιχο γονιό.

 Κοινός παρανομαστής της συμπεριφοράς τους όμως είναι η αδυναμία τους να νοιώσουν τα συναισθήματα που προκαλούν στο θύμα, γι’ αυτό και επαναλαμβάνουν τις συμπεριφορές τους αυξάνοντας συνήθως την έντασή της.

 Έρευνα του πανεπιστημίου της Βέρνης έδειξε ότι τα θύματα δεν παίρνουν βοήθεια σχεδόν ποτέ από τα παιδιά παρατηρητές, ενώ αντίθετα οι θύτες απολαμβάνουν τον θαυμασμό τους.

Όσο πιο νωρίς και πιο συχνά ο θύτης κάνει την εμπειρία , ότι μια τέτοια συμπεριφορά τον βοηθάει να ξεχωρίσει στην ομάδα, τόσο πιθανότερο είναι να συνεχίσει την πρακτική αυτή αργότερα και σε κοινωνικό επίπεδο, εμφανίζοντας βασικές αδυναμίες στην αποδοχή και ένταξή του στο κοινωνικό σύνολο. Το δίκαιο θα είναι το δίκαιο του εαυτού του και οι κανόνες συμπεριφοράς του θα είναι η έκφραση των δικών του συνειδητών ή ασυνείδητων αναγκών χωρίς , στην προσπάθεια ικανοποιήσεώς τους να λαμβάνει υπόψη του τις επιπτώσεις τους, στο περιβάλλον και τους άλλους.

Ο ορισμός της ψυχοπάθειας ή διαταραχής της προσωπικότητας.

Η Ελβετίδα αναπτυξιακή- ψυχολόγος (ειδική στο Mobbing) Francoise Alssaker θεωρεί την κακοποίηση στον παιδικό σταθμό σαν προθάλαμο μιας εξέλιξης προς την εφηβική βία και την ενήλικη εγκληματικότητα. Γι’ αυτό και θεωρεί ιδιαίτερης σημασίας την παρατήρηση και αντιμετώπιση τέτοιων συμπεριφορών σ’ αυτή την πρώιμη έκφραση τους στον παιδικό σταθμό.

**Τα θύματα**

 Συνήθως πρόκειται για παιδιά με κάποια δυσκολία στην κοινωνικοποίησή τους, αλλά και πέρα από αυτό εμφανίζουν κάποιες ιδιαιτερότητες σε σχέση με τα άλλα παιδιά όπως πχ. Είναι ιδιαίτερα ψηλά, ιδιαίτερα χοντρά, ιδιαίτερα αγχωμένα ή και ιδιαίτερα έξυπνα. Ακόμα, τα παιδιά μεταναστών υπερέχουν κατά πολύ στατιστικά στην κλίμακα των θυμάτων κακοποίησης από τους συνομήλικους τους.

 Κοροϊδίες, υποτιμητικά χαρακτηριστικά επίθετα, αποκλεισμοί από το παιχνίδια, αλλά και σωματική βία, καταστροφή των παιχνιδιών αποτελούν μεταξύ άλλων κάποιες από τις πολλές συμπεριφορές ψυχολογικής και σωματικής κακοποίησης.

Τα θύματα τέτοιων συμπεριφορών σπάνια μπορούν να υπερασπιστούν τον ευατό τους μόνα τους. Η παρέμβαση ενηλίκων είναι σχεδόν πάντα απαραίτητη.

Τα θύματα συνήθως, κλείνονται στον εαυτό τους, αποσύρονται από τις ομαδικές δραστηριότητες ή αποφεύγουν να συμμετέχουν σε αυτές.

Συχνά εμφανίζουν ψυχοσωματικά ενοχλήματα ( κοιλόπονους, ζαλάδες, τάση για εμετό, επανεμφάνιση της ακράτειας στην ούρηση κ.ά.). Μειωμένη αυτοεκτίμηση αρνητική εικόνα του εαυτού τους, αδυναμία συγκέντρωσης και μειωμένη απόδοση είναι κάποια από τα ψυχολογικά επακόλουθα.

 Έρευνες έδειξαν ότι θύματα τέτοιων συμπεριφορών στον παιδικό σταθμό, που πιθανότατα βρήκαν συνέχεια στο σχολείο, εμφάνισαν στατιστικά πολύ συχνότερα σε ηλικία 25 ετών κατάθλιψη, αγχώδεις διαταραχές και αυτοκτονικό ιδεασμό σε σχέση με τον υπόλοιπο πληθυσμό.

Για τους λόγους αυτούς ,η έγκαιρη αντιμετώπιση τέτοιων καταστάσεων είναι ιδιαίτερης σημασίας.

Το παιδάκι που δεν μας ενοχλεί, το τόσο ήσυχο που ποτέ δε δημιουργεί προβλήματα, καλό είναι να μη το ξεχνάμε αλλά να αναρωτηθούμε για το που οφείλεται η στάση του αυτή.

**Mobbing ανάμεσα στους συνεργάτες**

 Ο παιδικός σταθμός είναι ένας χώρος όπου στην πρώιμη ηλικία τα παιδιά θα πρέπει να έχουν τη δυνατότητα να αναπτύξουν επικοινωνιακές, κοινωνικές και συναισθηματικές δεξιότητες, όπως ακόμα και να συνθέσουν αξίες και πρότυπα συμπεριφοράς.

 Αυτό, μεταξύ άλλων, προϋποθέτει και μία αρμονική συνεργασία και επικοινωνία των εργαζομένων μεταξύ τους, η οποία θα διαμορφώνει ένα πρότυπο ευνοϊκό κλίμα το οποίο θα ενεργεί θετικά στις δυναμικές σχέσεις του χώρου.

 Το Mobbing ανάμεσα στους εργαζόμενους του παιδικού σταθμού μπορεί να είναι ένα άοσμο δηλητήριο που θα επιδρά διαβρωτικά στο περιβάλλον και σ’ αυτά τα ίδια τα παιδιά.

 Η αξιαγάπητη παιδαγωγός, η πιο ευγενική, ίσως και η πιο όμορφη, που συγκεντρώνει τον θαυμασμό και την αγάπη των περισσότερων παιδιών, είναι συχνά το θύμα Mobbing συναδέλφων. Κουτσομπολιά, απαξιωτικοί χαρακτηρισμοί, διακοπές και παρεμβάσεις χωρίς λόγο στη σχέση της με τα παιδιά, άμεσος ή έμμεσος αποκλεισμός από εσωτερική πληροφόρηση, παγωμένη επικοινωνία κ.α. είναι συχνά η επανάσταση των «μετρίων» απέναντι σ’ αυτόν που διακρίνεται.

 Όπως αργότερα ο καλός μαθητής που από τους μέτριους χαρακτηρίζεται σαν «φυτό».

 Πέρα όμως από τις όποιες δυσκολίες στις διαπροσωπικές σχέσεις των εργαζομένων, κάθε εργαζόμενος στον παιδικό σταθμό, θα πρέπει να είναι σε θέση να αφήνει τα οποιαδήποτε προβλήματά του στο σπίτι και να λειτουργεί σαν ένας καλός επαγγελματίας. Αυτό, μπορεί να επιτευχθεί μόνο με μια καλή εκπαίδευση που θα συνδυάζεται με έναν ικανοποιητικό βαθμό αυτογνωσίας.

Δεν θα πρέπει να ξεχνάμε ότι τα παιδιά διαθέτουν έναν εξαιρετικό βαθμό διαισθητικής αντίληψης του περιβάλλοντος και οπωσδήποτε της ποιότητας των διαπροσωπικών σχέσεων. Έτσι εισπράττουν εύκολα την κακή διάθεση των παιδαγωγών. Ακόμα το θύμα Mobbing θα απουσιάζει συχνά από την εργασία του , έτσι ώστε τα παιδιά, χάνοντας την συνηθισμένη παιδαγωγό τους θα πρέπει να συνηθίζουν πότε στη μια και πότε στην άλλη αντικαταστάτρια.

 Σε κάθε περίπτωση, η συστηματική και χρονικά τακτική συγκέντρωση των εργαζομένων σε μία προσπάθεια ανάλυσης των όποιων προβλημάτων της ομάδας, με την παρουσία ίσως και κάποιου ειδικού, είναι η λύση που συνιστάται συχνότερα, τουλάχιστον στον κεντροευρωπαϊκό χώρο.

**Τι πρέπει να κάνουμε;**

 Φυσικά, η διαχείριση τέτοιων καταστάσεων σε έναν παιδικό σταθμό, θα εξαρτηθεί από ένα πλήθος παραγόντων που θα χαρακτήριζαν τη δομή και τη λειτουργία του (διοίκηση, προσωπικό, παροχές, περιβάλλον, κτλ).

 Δεν είναι όλοι οι παιδικοί σταθμοί ίδιοι.

 Για την αντιμετώπιση καταστάσεων κακοποίησης στον παιδικό σταθμό, με τη μορφή του Mobbing ή Bulling ισχύουν κάποιες γενικότερες αρχές που θα πρέπει να ληφθούν υπ’ όψιν.

* Στην περίπτωση ανάμειξης παιδαγωγού, ισχύει ότι τα λεγόμενα των παιδιών δεν είναι λιγότερο πιστευτά από αυτά της παιδαγωγού.
* Ταξινομείτε με λεπτομέρεια τα λεγόμενα των δύο πλευρών, χωρίς βιασύνη «να τελειώνουμε με το θέμα» για να αποφύγουμε δυσάρεστες αποφάσεις.
* Η όποια αντίδραση και παρέμβαση θα πρέπει να γίνεται άμεσα, χωρίς να αφήσουμε χρόνο για πιθανή συγγραφή σεναρίων υπεράσπισης από καμία πλευρά.
* Στην οποιαδήποτε παρέμβαση, θα πρέπει να εξασφαλίσουμε την παρουσία τρίτου προσώπου, τόσο για τη δική μας κατοχύρωση όσο και για τυχόν διορθωτικές παρεμβάσεις εκ μέρους του.

Για τα θύματα παιδιά είναι ιδιαίτερης σημασίας η σχέση εμπιστοσύνης με την παιδαγωγό. Ο Θύτης δεν θα πρέπει να μείνει χωρίς συνέπειες. Όποιος σιωπά σε τέτοιες καταστάσεις, απλά βοηθάει την επανάληψή τους. Πολλές φορές οι θύτες δεν είναι σε θέση να αισθανθούν ή να κατανοήσουν τις επιπτώσεις της συμπεριφοράς του στα θύματα, κάτι που θα γίνει αντιληπτό μόνο εάν νοιώσουν τις συνέπειες της συμπεριφοράς αυτής.

Έτσι, σαν γενικότερες αρχές αντιμετώπισης του Mobbing στον παιδικό σταθμό ισχύουν τα παρακάτω:

* + Άμεση παρέμβαση και διακοπή της επιθετικής συμπεριφοράς
	+ Άμεση ανταπόκριση στην έκλυση για βοήθεια ενός παιδιού και ξεκάθαρη επίπληξη για την συμπεριφορά του θύτη, χαρακτηρίζοντάς την όχι μόνο σαν κακή ή απαράδεκτη αλλά και ότι «τέτοιες συμπεριφορές δεν είναι ανεκτές εδώ και δεν θέλουμε να τις ξαναδούμε».
	+ Συζήτηση με τα παιδιά για το επεισόδιο, δείχνοντας κατανόηση για το θύμα και ευαισθητοποίηση του θύτη, «πως θα αισθανόσουνα εσύ εάν κάποιος άλλος σου έκανε τα ίδια;»
	+ Κοινή συμφωνία της ομάδας ότι , για παράδειγμα, «κανείς δεν θα επιτρέπεται να κοροϊδεύει κάποιον άλλο, όταν αυτός δεν κάνει κάτι καλά στη ζωγραφική, την χειροτεχνία ή όπου αλλού».
	+ Ακόμα και συμφωνία όλων, σε περίπτωση κάποιας σωματική αντιπαράθεσης, περιστασιακής, όταν κάποιο από τα παιδιά θεωρήσει ότι δεν αντέχει άλλο, να μπορεί να φωνάξει «stop» και ο άλλος να είναι υποχρεωμένος – με επιπτώσεις εάν δεν το κάνει- να σταματήσει αμέσως.
	+ Οι όποιοι συμφωνηθέντες κανόνες, να μπορούν να αποδοθούν σε σχέδια- ζωγραφιές και να αναρτηθούν στον τοίχο, θυμίζοντας έτσι καθημερινά την τήρησή τους. Σε περίπτωση μη τήρησής τους, θα μπορεί κάθε παιδί να συμπληρώνει σχόλιο για την παραβίασή του.
	+ Δυναμικά και κυριαρχικά παιδιά χρειάζονται ίσως εναλλακτικής δημιουργικής μορφής εκτόνωση της ενεργητικότητάς του, πχ. Αναλαμβάνοντας την «ευθύνη» καθοδήγησης ή προστασίας μικρότερων.
	+ Σε κάθε περίπτωση, οι όποιες δυσκολίες συμπεριφοράς ενός παιδιού, είτε θύτη, είτε του θύματος θα πρέπει να βρίσκουν την λύση τους έτσι ώστε να αποφεύγεται η αλλαγή παιδικού σταθμού για τον έναν ή τον άλλον.

Τελειώνοντας, θα ήθελα μια φορά να υπενθυμίσω ότι ο παιδικός σταθμός αντιστοιχεί σε μια πολύ ευαίσθητη περίοδο της ζωής του παιδιού, με ιδιαίτερη σημασία για τη διαμόρφωση του ψυχισμού του. Ας φροντίσουμε η περίοδος αυτή να είναι θετικά σημαντική για αυτά, μία από τις καλύτερες φάσεις της ζωής του.

Βιβλιογραφία

1. Alsaker, Francoise: Mutig gegen Mobbing in Kindergarten und Schule\_ Huber verlag, Bern, 2012
2. Gebauer, Karl: Mobbing in der Schule, Beltz Verlag. 2007
3. Gottman, John: Η συναισθημαατική νοημοσύνη των παιδιών. Εκδ. Πεδίο, Αθήνα. 2011
4. Jannan, Mustafa: Das Anti-Mobbing Elternheft. Beltz Verlag. 2010
5. Kranzl – Greinecker, Martin: Kinder haben Rechte, unserekinder, Heft 5/2006
6. Meier Marlies/Von Balluseck Hilde: Mobbing in der kita – Erzieherin. de, 2013
7. Ναουρί, Αλντό: Όρια στην παιδική παντοδυναμία. Εκδ. Κέλευθος, Αθήνα 2012
8. Ottmueller Uta: Mobinepraevention in Kindergarten, Das kita Handbuch herausgegeben von Martin RTextor
9. Παπαγεωργίου, Ευαγ.: Από τη σύλληψη στον παιδικό σταθμό, Εκδ. Απόπειρα, Αθήνα 2015
10. Σραουφ, Άλαν: Συναισθηματική ανάπτυξη – Η οργάνωση της συναισθηματικής ζωής στα πρώιμα χρόνια – Εκδ. Καστανιώτη, Αθήνα 2000
11. Steinhardt,K. Buttner, Ch. Muller, B: Kinder zwischen drei und sechs. Bildungsprozesse und Psycoloanalytische Padogogik im Vorschulalter Psychosozial Verlag: Giessen 2006
12. Τσιάντης, Γιάννης; Δραγώνα, Θάλεια: Μωρά και μητέρες. Εκδ. Καστανιώτη, γ έκδοση (ά έκδοση 1999)
13. Weber, Christian: Konformisten im Kindergarden – Kinder – Psycologie, Oktober, 2011